Euroopa Liidu Teataja L 235 , 18/09/1993 Lk 0018 - 0019

Soomekeelne eriväljaanne: Peatükk 3 Köide 52 Lk 0137

Rootsikeelne eriväljaanne: Peatükk 3 Köide 52 Lk 0137



Komisjoni määrus (EMÜ) nr 2562/93, 17. september 1993, milles sätestatakse määruse (EMÜ) nr 2055/93 (millega määratakse teatavatele piima- ja piimatoodete tootjatele erikvoot) üksikasjalikud rakenduseeskirjad EUROOPA ÜHENDUSTE KOMISJON, võttes arvesse Euroopa Majandusühenduse asutamislepingut, võttes arvesse nõukogu 19. juuli 1993. aasta määrust (EMÜ) nr 2055/93, millega määratakse teatavatele piima- ja piimatoodete tootjatele erikvoot, [1] eriti selle artiklit 8, ning arvestades, et: määruses (EMÜ) nr 2055/93 sätestatakse tingimused, mille alusel erikvoodid määratakse nendele piimatootjatele, kes ei ole nõukogu määruse (EMÜ) nr 1078/77 [2] (viimati muudetud määrusega (EMÜ) nr 1300/84 [3]) kohaselt võetud kohustuse tõttu saanud kogu põllumajandusettevõttele või selle osale nõukogu määruse (EMÜ) nr 857/84 [4] (tunnistatud kehtetuks määrusega (EMÜ) nr 3950/92 [5]) artikli 3a kohaseid individuaalseid piimakvoote; tuleks sätestada menetluseeskirjad, et määrust (EMÜ) nr 2055/93 saaks rakendada tingimustel, mis tagavad kõikide asjaomaste poolte õiguste ja kohustuste järgimise; käesoleva määrusega ettenähtud meetmed on kooskõlas piima- ja piimatooteturu korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 Asjaomane tootja esitab määruse (EMÜ) nr 2055/93 artiklis 1 osutatud taotluse liikmesriigi määratud pädevale asutusele liikmesriigi sätestatud korras. Artikkel 2 1. Pädev asutus kinnitab taotluse kättesaamist ja kontrollib selle vastavust määruse (EMÜ) nr 2055/93 artiklis 1 sätestatud tingimustele. 2. Kriteeriumid, mida võetakse arvesse, tehes kindlaks tootja võimet suurendada oma põllumajandusettevõtte toodangut kohaldatava erikvoodini, on eelkõige: - enne 1. aprilli 1993 turustatud piima kogus, mis ületab tootjale määratud individuaalset piimakvooti, - taotluse esitamise hetkel tootja põllumajandusettevõttes kasvatatavate turustatava piima tootmiseks sobilike vähemalt kuuekuuste lehmade arv ja tõug, - põllumajandusettevõtte söödamaa komisjoni määruse (EMÜ) nr 1391/78 [6] artikli 1 lõike 1 punktis d määratletud tähenduses, - põllumajandusettevõtte piimatoodangu suurendamiseks tehtud investeeringud. 3. Pädev asutus teatab tootjale enne 1. märtsi 1994 talle määratud erikvoodi, mis on arvutatud vastavalt määruse (EMÜ) nr 2055/93 artikli 1 lõikele 2 või artiklile 2. Artikkel 3 Määruse (EMÜ) nr 2055/93 artikli 4 lõikes 3 osutatud juhul teatab tootja eelnevalt oma kavatsusest pädevale asutusele, mis väljastab talle kättesaamistõendi. Artikkel 4 Liikmesriigid teatavad komisjonile: - enne 1. novembrit 1993 pädeva asutuse, artiklis 1 osutatud korra ja muud kui artiklis 2 sätestatud kriteeriumid, - enne 1. aprilli 1994 taotluste arvu ja asjaomased kogused, eristades üksteisest määruse (EMÜ) nr 2055/93 artikli 1 lõike 1 esimese ja teise taande, artikli 1 lõike 2 esimese, teise ja kolmanda lõigu ning artikli 3 lõike 2 kohaldamisjuhud ning nimetatud sätte kohaldamiseks sätestatud kriteeriumid. Artikkel 5 Käesolev määrus jõustub kolmandal päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 17. september 1993 Komisjoni nimel komisjoni liige René Steichen [1] EÜT L 187, 29.7.1993, lk 8. [2] EÜT L 131, 26.5.1977, lk 1. [3] EÜT L 125, 12.5.1984, lk 3. [4] EÜT L 90, 1.4.1984, lk 13. [5] EÜT L 405, 31.12.1992, lk 1. [6] EÜT L 167, 24.6.1978, lk 45. --------------------------------------------------